Oos-Kaap-polisie vra hulp ná twee moordeArgieffoto: SAPD Die Oos-Kaapse polisie het ŉ beroep op die publiek gedoen om hulle by te staan om twee moordsake in onderskeidelik Humansdorp en Uitenhage te ondersoek. Sers. Mojalo Nkohli, polisiewoordvoerder, het gesê in die eerste voorval is ŉ hawelose man se liggaam Sondag by ŉ karavaanpark in Parkstraat in Humansdorp aangetref. “ŉ Verbyganger het op die man se halfnaakte liggaam afgekom en die polisie ontbied. Die slagoffer het verskeie steekwonde aan die bors opgedoen,” het Nkohli gesê. “Die oorledene het gereeld in die karavaanpark geslaap en is vermoedelik oorspronklik van Korsten in Port Elizabeth.” In die tweede voorval is die liggaam van ŉ man met ŉ koeëlwond aan sy nek in Siwasatraat in Uitenhage aangetref. Die oorledene is as Phumzile Skepe (36) van KwaNobuhle geïdentifiseer. Die polisie ondersoek twee sake van moord. Mense met inligting oor die voorvalle word versoek om hul naaste polisiestasie te kontak.